In skelet va tar il dentist.

Lez scurlatta il chau e di plain quitads: «Voss dents fissan uschè lunsch en urden. Ma la schunschiva, la schunschiva...»

***

La mamma dumonda il pitschen Men: «Quant fan duas bananas plus duas bananas?»

Men suspira: «Jau na sai betg.»

La mamma è surpraisa: «Ma vus avais bain emprendì da far quints en scola?»

«Gea, segir, ma nus avain fatg quints cun mails!»

***

La magistra explitgescha: «I dat creatiras tar las quala ils senns èn sviluppads pli ferm che tar l’uman. Tgi ma po per exempel numnar in animal che vesa meglier che l’uman?»

«L’evla.»

«Geabain. E tgi savura meglier che l’uman?»

«La rosa.»

***

La pitschna chamulauna dastga sgular ora per l’emprima giada. Cura ch’ella turna, di ella tut intgantada: «Mamma, mamma, igl è stà super! Tuts avevan plaschair da mai e splatschavan, cura che jau sgulava sperasvi!»

***

Tge è dultsch e siglia da planta a planta?

– Tarzipan!

***

In manader da project telefona a la hotline da computers e sdiavla: «Mes monitur na funcziuna betg!»

Il collavuratur da la hotline dumonda gentilmain: «Avais Vus tschentà en Voss monitur?»

Il manader da project giappa: «Gea, cler, tge pensais?»

Il collavuratur da la hotline resta tut ruassaivel e di: «En quel cas al tschentai uss ina giada giu.»

En la lingia scruschi, alura cloma il manader da project: «Uau, uss funcziuna el!»

***

Franz prenda mintga di in svegliarin grond a scola per guardar tge uras ch’igl è. Ma in’ura da bratsch porta el bain era!

In di vul in conscolar savair: «Pertge guardas ti atgnamain adina il svegliarin e mai tia ura da bratsch?»

Franz respunda: «Uschia tegnan las battarias da mia ura da bratsch pli ditg!»

***

Il retg da la tschungla cloma ensemen tut ils animals e di: «Nus avain memia paucs raps e duvrain dapli. Tut ils animals ch’èn pli gronds che 2 meters pajan 200 francs.»

La rauna ri: «Hahaha!»

«Tut ils animals ch’èn pli gronds che 1 meter pajan 100 francs.»

La rauna ri puspè: «Hahaha!»

Sin quai vegn il retg vilà: «E tut ils animals ch’èn verds ed han ina bucca largia pajan 1000 francs.»

La rauna di: «Ooooh, il pover crocodil!»

***

Gion dumonda Pauli: «Vuls ti udir ina giada ina sgnocca enavos?»

Pauli è intgantà: «Gea, cler!»

Gion respunda: «Alura cumenza gia ina giada a rir!»

***

«Signur docter, jau aud adina puspè vuschs, na ves però nagin!»

«Aha? Cura capita quai pia?»

«Atgnamain quasi adina cun telefonar!»

***

Duas amias da scola sa fan da grond. Teresa pretenda ludond sasezza: «Jau era sco poppina gia pli intelligenta che auters – jau saveva chaminar gia cun otg mais!»

Sara replitgescha: «Quai numnas ti intelligent? Jau hai laschà ma purtar enturn anc cun trais onns!»

***

Signur Müller sprizza giu ses auto pitschen cun l’uder.

Qua cumpara il vischin arrogant e manegia: «Vus pudais dar aua quant che Vus vulais, Voss auto na crescha en mintga cas betg pli!»

***

Pertge na dastgan vegetaris betg mangiar fritga?

– Perquai che questa cuntegna pulpa dal fritg!

***

La scolasta di: «Sche jau stgarp in toc palpiri en quatter parts hai jau quatter quarts, sche jau stgarp el en otg parts hai jau otg otgavels, ma quants hai jau, sche jau stgarp el en milli tocs?»

«Confetti.»

***

«As duai jau purtar il gentar en cabina?», dumonda il camarier il passagier cun mal da mar. «U al duain nus directamain bittar per Vus en la mar?»

***

A chasa tar la famiglia Tgutga. Ella: «L’auto è defect. En il carburatur hai aua.»

El: «Aua en il carburatur? Quai è bain da rir!»

Ella: «Jau ta di, en il carburatur da l’auto hai aua!»

El: «Ti na sas gea gnanc tge ch’in carburatur è! Jau controllesch gist quai. Nua è l’auto?»

Ella: «En il pool.»

***

Finalmain è puspè ina giada la tatta sin visita. Ella dumonda sia biadia: «E lura, co vai cun tai?»

«Ah», respunda Lena, «gnanc uschè mal. Sulettamain tia figlia fa mintgatant problems...»

***

Il giuven tigher dumonda ses bab: «Bab, pertge essan nus atgnamain gronds e strivlads mellen-nair?»

Il bab tigher respunda: «Sche nus fissan pitschens e strivlads mellen-nair, fissan nus vespras!»

***

Il scolast dumonda il scolar che sesa en la pli davosa retscha: «Has ti er in instrument preferì?»

«Cler», marmugna il scolar, «il scalin da pausa!»

***

Dus craps s’entaupan. In dumonda: «He, tge marscha?»

L’auter respunda: «Tascha, craps na san betg discurrer!»

***

Suenter il gieu da ballape sa stauschan tuts or dal stadion. Tumasch raiva simplamain sur la saiv.

In guardian vesa quai e cloma: «Na sas ti betg sortir là, nua che ti es entrà?»

Il mattatsch respunda: «Quai fatsch jau gist!»

***

En in café di in giast si per il camarier: «Camarier, en mia turta da maila n’hai gnanc in tochet mail.»

Il camarier respunda: «Ed uss? En biscuits da chauns n’hai er betg chauns.»

***

Trais tartarugas èn chaminadas trais onns senza baiver in sulet sitg. Finalmain cuntanschan ellas in flum. Duas tartarugas vulan exnum baiver aua, ma la terza cloma: «Stop! Tuppamain hai jau emblidà ils bitgers a chasa. Jau vom gist per els.» Ella svanescha e las autras duas restan là e spetgan. E spetgan. E spetgan. Suenter anc ina giada trais onns na tegnan ellas betg pli ora. Ellas van giu sper il flum e vulan baiver. En quest mument vegn la terza tartaruga davos ina chaglia or e cloma vilentada: «Sche vus cugliunais e na spetgais betg sin mai, alura na part jau gnanc!»

***

Tge è mellen e fa «buuum»?

– Il banun!

***

Fadri vegn en ina controlla da velos. Il policist n’enconuscha nagin perdun: «Ti n’has nagina glisch, quai custa 10 francs. Nagin scalin – 5 francs. E tes frains na funcziunan er betg – 20 francs!»

Sinaquai dumonda Fadri: «Jau savess gugent quant che Jon sto pajar – quel n’ha gnanc in velo!»

***

Benni dumonda sia mamma: «Mamma, dastg jau ir en il bogn avert? Els han montà l’aissa dad in meter!»

«Gea», respunda la mamma.

La saira turna Benni cun ina chomma rutta a chasa.

In mais pli tard dumonda el puspè: «Mamma, dastg jau ir en il bogn avert? Els han installà la glischnera d’aua!»

«Gea», respunda la mamma.

La saira turna Benni cun in bratsch rut.

In mais pli tard dumonda Benni sia mamma: «Mamma, dastg jau ir en il bogn avert? Els han laschà en l’aua!»

***

Ina dunna va tar il medi: «Mes um pensa ch’el saja in dinosaur!»

Il medi respunda: «Quai n’è betg bun. Co fiss quai, sche nus faschain gist in termin per oz suentermezdi?»

La dunna respunda: «Impussibel, mes um n’ha mai plazza da vegnir tras il corridor!»

***

Duas lindornas s’entaupan. Ina dad ellas ha in egl blau.

L’autra dumonda: «Tge è capità cun tai che ti has in egl blau?»

L’emprima schema: «T’imaginescha, jau sun stada en il guaud a currer e tuttenina è in bulieu creschì gist davant mes nas!»

***

Dus mattets sa scuntran la damaun en il bus. L’in reflectescha: «Cun quest bus vom jau uss gia dapi tschintg onns!»

L’auter di: «Incredibel! Nua es ti pia entrà?»

***

Tgi è pli ferm: la lindorna u l’uman?

– Fitg simpel: la lindorna. Ella po purtar si’atgna chasa.

***

Il scolast fa ina surpraisa per si’emprima classa: «Oz quintain nus cun computers!»

«Super!», sa legran ils scolars.

«Pia», cumenza il scolast, «quants èn 67 computers main 27 computers?»

***

Il postin porta la posta ad ina dunna veglia. «Qua!», di la dunna senza dents. «In pèr nitscholas per Vus!»

Il postin engrazia per las nitscholas e va puspè. Il proxim di vegn el puspè e fa belbel: «Las nitscholas èn propi stadas fitg bunas!»

Sin quai respunda la dunna: «Navair, jau mangel uschè gugent tschigulatta cun nuschs, ma las nitscholas na poss jau betg morder!»

***

«Ti mamma, jau hai uss 15 onns! Dastg jau finalmain purtar in bh?»

«Na, Gion!»

***

In American, in Franzos ed in Svizzer tudestg sa scuntran. Els vulan savair tgi dad els che discurra la pli difficila lingua.

Qua di l’American: «Nus scrivain ‹live› e schain ‹laif›!»

Sinaquai il Franzos: «Ma nus pir: nus scrivain ‹Bordeaux› e schain ‹Bordoo›!»

Il Svizzer di: «Quai n’è nagut. Nus scrivain ‹Wie bitte?› e schain ‹Häää?›!»

***

La mamma: «Peder, mangia tes paun!»

«Jau n’hai betg gugent paun!»

«Ti stos mangiar paun per che ti vegnias grond e ferm!»

«Pertge duai jau vegnir grond e ferm?»

«Per che ti possias gudagnar tes paun da mintgadi!»

«Ma jau n’hai betg gugent paun!»

***

Qua di ina planta: «Sche mo jau pudess discurrer!»

***

«Cura stais Vus si la damaun?»

«Cura che l’emprim radi da sulegl tgitta en da fanestra.»

«Sapperlot! Alura essas gia baud en pes.»

«Mia chombra guarda vers vest.»

***

Leonie dumonda la mamma: «Mamma, dastg jau anc avair in toc zutger per mes té?»

La mamma respunda: «Ma ti has gia survegnì diesch tocs!»

Sinaquai di Leonie: «Quai è gea il nausch. Tuts èn sa dissolvids.»

***

Il professer da psicologia dumonda ses student: «Co numn’ins in um che sdiavla ina minuta, che stat en pe e che sesa puspè, che gesticulescha selvadiamain cun sia bratscha e che cumenza mintgatant a cridar?»

Ses student respunda: «Quai è in trenader da ballape.»

***

Duas vatgas pasculeschan sin in prà. Ina vatga scurlatta trasora. Qua dumonda l’autra vatga: «Tge fas ti qua?»

«Jau hai oz anniversari, jau stoss preparar la groma.»

***

E puspè è sfundrà in sutmarin en la Frislanda da l’Ost! E quai puspè il di da las portas avertas...

***

Ueli ha rut il bratsch e va a l’ospital. El sto vegnir operà. Cunquai ch’el è vaira tschuf, sto ina tgirunza l’emprim al lavar en la bognera. Ella sfruscha ses dies ed è tut stutta da quai ch’ella vesa suenter in temp. Ueli è sez stut e cloma: «Finalmain! Mia chamischola preferida che jau tschertg gia daditg!»

***

Dunna Fritsch sa dumonda davant la curuna d’ina drogaria: «Pertge datti schampo per chavels sitgs, sch’ins sto tuttina far bletsch ils chavels?»

***

Tge sgola tras l’aria e fa «MUS, MUS, MUS»?

– In avieul en il gir da return!

***

La mamma è stada a far las cumpras. Cura ch’ella turna vul ella savair: «Tobi, è insatgi stà qua?»

«Cler!», respunda il figl.

«Tgi?»

«Oh, jau!»

La mamma dumonda: «Na, jau manegiava sch’insatgi saja vegnì?»

«Gea.»

«Tgi?»

«Oh, ti!»

***

Ina simpla dunna veglia entra en l’ascensur d’in negozi.

Sin l’emprim plaun entra ina tussi smincada che tira suenter sai in’enorm nivel da parfum. Ella guarda da surengiu sin la veglia e di: «Chanel numer 5 – 50 milliliters 100 francs!»

Sin il segund plaun entra ina tussi anc pli smincada e medemamain cun in nivel da parfum. Ella di anc pli da surengiu: «Cartier – 50 milliliters 200 francs!»

La dunna sorta sin il terz plaun. Per cumià lascha ella ir ina toffa e di da maniera sitga: «Giabuset dal Volg – 100 grams 99 raps!»

***

«Mamma, ma pos ti dar dus francs per in um vegl?», dumonda il figl.

La mamma respunda cun plaschair: «Ma, tge bel da tai da vulair gidar. Nua è pia l’um?»

«El è davant il bogn avert e venda glatschs!»

***

Signur Maier va ad Arosa en vacanzas da skis.

Per ses cumià dumonda sia collega: «Duai jau alura trametter suenter la posta a Vus en il medem ospital sco l’onn passà?»

***

Florian vegn a chasa e sa lamenta: «Mamma, tuts fan beffas da mai, perquai che jau hai uschè gronds pes!»

La mamma respunda: «Ma quai n’è gea gnanc vair! Uss metta tes chalzers en garascha e ve a gentar!»

***

In automobilist arriva sin in bain puril cun auto. El prenda sia bursa: «Displaschaivlamain hai jau sturnì voss cot. Ma jau vegn sa chapescha a remplazzar el.»

«Bun», manegia il pur, «alura guardai dad esser qua damaun marvegl a las quatter per chantar.»

***

Luisa è en vacanzas tar ses aug. Quel rimna vasas veglias. Luisa è strusch là ch’ella stauscha enturn ina tala vasa. Spaventà curra ses aug natiers e di: «Quai era ina vasa dal 19avel tschientaner!»

«Puh!», schema Luisa levgiada. «Jau hai pensà che quai saja ina nova.»

***

In um curra al port tar las bartgas. Gia tut ord flad bitta el davent da trais meters sia valisch sin ina bartga, siglia suenter, sa tira cun la davosa forza sur la balustrada e buffa da maniera levgiada: «Dumagnà!»

In dals mariners di: «Betg mal. Ma pertge n’avais Vus betg spetgà fin che nus avain sbartgà?»

***

Dunna Menzli cumonda: «Mettai ‹jau engol› en il futur!»

Qua manegia Livio: «Jau vegn en praschun.»

***

Giast: «Pertge numnais Vus questa charn ‹fratem oriental›?»

Ustier: «Il chaun aveva num Sultan.»

***

Gion e Flurin van cun velo d’ina via stippa si. Gion sa ferma tuttenina e lascha ora l’aria da ses pneus.

Flurin è surprais e dumonda: «Tge fas ti?»

Gion declera: «Mia sella era memia auta!»

Flurin scurlatta il chau e struvegia giu la sella e las crutschas. El metta la sella davant en la fora da las crutschas e las crutschas davos en quella da la sella.

Uss è Gion surprais e dumonda: «E tge fas ti?»

Flurin respunda: «Jau vom a chasa. Cun in tamazi sco ti na vom jau betg vinavant!»

***

Il bab dumonda sia figlia: «Sas ti pertge che nus admirain anc ozendi ils Romans?»

La figlia suppona: «Perquai che quels savevan discurrer perfetgamain latin.»

***

Pur: «Daco has ti in egl tut blau?»

Famegl: «Durant mulscher na vuleva la vatga betg chalar da pitgar la cua en fatscha a mai. Alura hai jau fermà vidlonder in crap!»

***

Tge fa insatgi ch’abita a Tgutgarias, sche ses computer arda?

– El smatga la tasta da stizzar!

***

En il dictat da tudestg ha Lisa adina scrit pitschen il pled «Löwe».

La scolasta n’ha nagina gnerva pli e di: «Quantas giadas stoss jau anc dir a vus ch’ins scriva per tudestg grond tut quai ch’ins sa tutgar en?!»

Lisa respunda: «Empruvai Vus ina giada da tutgar en in liun!»

***

Urs vul visitar ses ami. Suenter ch’el ha scalinà, auda el la vusch da ses ami en chasa: «Tar nus n’è nagin a chasa!»

Urs cloma: «Bun che jau na sun betg vegnì sperasvi!»

***

«Enconuschas ti la sgnocca dal Ferrari?» – «Memia tard, gia davent!»

***

Patric vegn memia tard a scola. La scolasta vul savair: «N’has ti nagin svegliarin?»

«Bain, ma quel scalina adina cura che jau dorm anc.»

***

«O signur docter», lamenta l’um al telefon, «jau sai, igl è gia fitg tard, ma na pudessas Vus betg vegnir immediat tar nus, mia dunna ha segir in’inflammaziun dal begl tschorv!»

«Mes char, ponderai ina giada, jau hai operà gia avant onns il begl tschorv da Vossa dunna. Avais Vus gia udì d’in uman ch’ha in segund begl tschorv?»

«Ed avais Vus gia udì ina giada d’in um ch’ha ina segunda dunna?»

***

In giat spetga davant ina fora da mieurs. Las mieurs han fom, ma ellas na ristgan betg da sortir da la fora.

Tuttenina fa la mamma da las mieurs: «Vuf, vuf!»

Qua dat il giat in sigl e curra spert davant.

«Uss vesais, chars uffants», di la mamma, «quant impurtant ch’igl è d’emprender linguas estras.»

***

«Tgi enconuscha in animal senza ossa?», dumonda il scolast.

Luca s’annunzia e di: «In verm.»

«Fitg bun, Luca! Tgi enconuscha anc in animal senza ossa?»

Sara respunda: «Anc in verm.»

***

In um vegn en pasternaria: «Jau avess gugent 99 paunins!»

La pasternera respunda: «Pertge na prendais Vus betg gist 100?»

L’um è tut consternà: «Vai anc? Tgi duai mangiar tut quels?»

***

Tge è verd ed è sin tualetta?

– In cactus!

***

«Nora, has ti gia finì da mangiar tia schuppa da bustabs?»

«Anc betg dal tut, jau sun pir tar il S!»

***

Sonda suentermezdi sin la plazza da ballape. L’attatgader central sa volva vers ses collega da team e di: «Sche nus n’avain schon nagina schanza da gudagnar, zappain nus almain en paglia lur plazza!»

***

Il scolast dumonda Frizin: «Frizin, tge crais: quant auta è nossa chasa da scola?»

Frizin respunda immediat: «In meter!»

Surprais dumonda il scolast: «Pertge quai?»

Frizin respunda: «Ma, jau sun in meter e diesch ed hai la scola fin a las ureglias!»

Sinaquai trametta il scolast il Frizin impertinent tar il directur.

Quel dumonda il mattet: «Tge pensas ti, quant vegl sun jau?»

«44», di Frizin. «En noss quartier abita in mez idiot e quel ha 22 onns.»

***

Il Scot ranver ch’ha survegnì da Nadal ina lampa da leger sa grittenta anc adina: «Tge merda!», sdiavla el, «uss stoss jau mettain cumprar in cudesch!»

***

Fadri legia en ses cudesch d’aventuras. Cun ina giada serra el il cudesch e dumonda: «Mamma, dastg jau pli tard vegnir in lader?»

«Gea», di la mamma tut distracta, «ma be sche ti fas il brav!»

***

Dunna Giger dumonda sia vischina: «Vus avais alura in grond e bel chaun. Lascha el vegnir natiers esters?»

«Natiralmain. Co duess el uschiglio pudair morder els?»

***

Luisa guarda puspè ina giada co che la mamma mida ils pezs a ses frar pitschen. La mamma emblida questa giada il puder. Sinaquai sbragia Luisa: «Halt! Ti has emblidà da salar el!»

***

Pertge avra signur Tgutg la genna?

– Per che las flurs survegnian aria frestga!

***

Il giat sesa sin il bratsch dad Anna. Ella al stritga e l’animal cumenza a filar. Tut spaventada cloma Anna: «Mamma, co ferm’ins il motor?»

***

Il derschader: «Daco essas Vus uschè segir che l’accusà era sturn?»

Perditga: «El è ì en ina cabina da telefon. Suenter ina mes’ura è el turnà ed ha sdiavlà che l’ascensur na giaja betg.»

***

Duas dunnas-lindorna fan ina spassegiada. Tuttenina scutina ina: «Ti, jau crai ch’in bel lindorn suondia nus gia il detg mument!»

Sin quai l’autra tut agitada: «Oh? Stat mia chasina bain?»

***

Il vischin maina ladim tras ses iert. Oscar dumonda: «Nua mettais Vus mo tut quest ladim?»

«Sin las frajas!», respunda il vischin.

Sinaquai di Oscar: «Oh! Sin quellas mettain nus adina groma.»

***

En scola scutina Tanja en l’ureglia a Bea: «La scolasta è ina tuppa chaura»

Alura di la scolasta: «Tanja, quai che ti has ditg a Bea sa lezza segir er sezza.»

***

Dus chatschaders van tras il guaud. Tuttenina dat in ensemen e resta senza sa muventar per terra. Si’egliada è steria, el na para betg pli da trair il flad. L’auter prenda en panica ses telefonin e telefonescha al numer d’urgenza. El singlutta: «Mes ami è mort! Tge duai jau far?»

L’um al telefon respunda: «As calmai l’emprim. Jau As poss gidar. L’emprim stuais Vus esser segir ch’el è propi mort.»

Silenzi. Ins auda in sajet. Il chatschader turna al telefon e di: «Okay, liquidà. Ed uss?»

***

Tge sgola tras l’univers e fa «brum, brum»?

– In astronauto!

***

Il giuven chavaltgader da sigl d’obstachels sesa la saira ensemen cun collegas: «Ah», resumescha el il resultat da ses di da trenament, «mes chaval è fitg gentil – el lascha adina ir mai l’emprim sur l’obstachel e siglia alura suenter...»

***

Durant l’instrucziun da biologia: «Blers animals pon s’adattar excellentamain a lur ambient. Enconuscha insatgi in animal ch’è particularmain capabel da s’adattar?»

Lucas respunda: «La giaglina!»

«La giaglina? Co vegns ti sin quai?»

«Ma perquai ch’ella fa ovs ch’èn exact uschè gronds sco ils zanins!»

***

In um vegn tar il psicolog: «Jau fatsch fitg vess che jau sun para bun da guardar en il futur e che jau sai gia ordavant tge che capita proximamain!»

«Dapi cura pudais Vus far quai?», vul savair il psicolog.

L’um suspira: «Dapi gievgia proxima!»

***

Gian dumonda ses ami Fadri: «Crais ti che la glina saja abitada?»

«Ma cler», respunda Fadri, «si là arda bain adina la glisch!»

***

La vatga dal pur d’alp è fitg malsauna. El na sa betg pli tge far e decida dad ir tar ses vischin per dumandar cussegl. Il pur viandescha pia in pèr uras fin a la proxima alp e dumonda ses collega: «Tge has ti dà a tia vatga cura ch’ella era malsauna?»

Il vischin respunda: «Aua minerala.»

L’emprim dat dal chau e viandescha puspè a chasa.

Trais dis pli tard è el da nov davant porta tar ses vischin e planscha: «Ti, mia vatga è morta!»

Il vischin respunda mo: «Mia da quel temp era.»

***

Ursli vegn puspè ina giada cun chavels bletschs en stiva.

Il bab suspira: «Stos ti propi mintga saira dar in bitsch da buna notg a tes pesch cotschen?»

***

En l’ustaria. Il giast è grit: «En mia schuppa noda in apparat d’udida!»

Il camarier: «Tge?»

***

«Mamma, nua è insumma l’America?»

«Quai na sai jau era betg uschè precis, mes char uffant. Ma lunsch davent na poi betg esser. Tar nus en fatschenta lavura in American e quel vegn mintga di a lavurar cun il velo.»

***

Il schef sdiavla cun ses collavuratur: «Quai è gia la quarta giada quest’emna che Vus vegnis memia tard! Tge manegiais Vus che quai signifitga?»

L’emploià respunda: «Ch’igl è gievgia?»

***

«Curdin, numna tschintg vivondas che cuntegnan latg», di la scolasta.

«Paintg, chaschiel... e trais vatgas!», respunda Curdin.

***

«Mamma, pertge smanatscha l’um qua davant la dama sin tribuna cun il fist?»

«El na smanatscha betg, el dirigia.»

«Ma pertge sbragia ella pomai uschia?»

***

Pertge prenda insatgi che abita a Tgutgarias cun sai a letg ina buis ed in zulprin?

– Cun la buis schluppetta el la lampa e cun il zulprin guarda el, sch’el ha tutgà!

***

In chatschader e sia giuvna dunna van a chatscha. L’um prenda en mira l’anda, sajetta e tutga. L’anda croda. «In bun culp!», manegia el.

Plain cumpassiun respunda la giuvna dunna: «Il culp na fiss betg stà necessari. Da crudar da quest’autezza n’avess l’anda tuttina betg survivì.»

***

La scolasta dumonda: «Tge temp è quai? L’elefant seseva sin il banc da curtin.»

Fritz s’annunzia: «Temp per in nov banc da curtin.»

***

«Deplorablamain hai jau be pli sis giaglinas per tscherner», di la dunna da fiera.

«Quai tanscha», di la giuvna clienta. «Tscherni las trais veglias per mai.»

La dunna da fiera sto retegnair il rir ed ademplescha il giavisch da la clienta: «Dastg jau gist pachetar las giaglinas?»

«Na, grazia. Jau prend las autras trais.»

***

Andrea di a Simon: «Mes giat sa dir ses agen num!»

Simon: «Co ha tes giat pia num?»

Andrea: «Miau.»

***

Ina dunna veglia va tar il medi: «Signur docter, mintga giada che jau baiv la damaun café, ma fori en l’egl dretg.»

Il medi dat dal chau bain savend, nua ch’è il problem e cusseglia: «Prendai en il futur simplamain il tschadun or dal cuppin avant che baiver!»

***

La mamma dumonda: «Vulessas ti pli gugent in frar pitschen u ina sora pitschna?»

«Sche quai n’è betg memia grev per tai», respunda il figl, «vuless jau il pli gugent in poni.»

***

«E quest med per far crescher ils chavels funcziuna propi?», dumonda il client.

«Segir!», sincerescha il vendider. «L’emna passada hai jau stuì laschar dar in gut sin mes rispli. Uss al dovr jau sco barschun da dents.»

***

Curdin cumpra en il negozi zoologic in tigher. Il vendider declera: «Ina fitg buna tscherna! Il tigher vegn ad esser in ami fidà. Ma suonda per plaschair mes cussegl: na smatga mai pli mai sin il nas dal tigher!» Curdin prenda il tigher e va. En il decurs dals onns daventan els dus fitg buns amis. Els dattan frisbee en il parc, van ensemen a nudar ed a scarsolar. Ma questa chaussa cun il nas na lascha nagin paus a Curdin. In di na vegn el betg pli da tegnair a mastrin sias mirveglias – e smatga sin il nas dal tigher. L’animal da rapina siglia si, bergla ch’i tut strembla e mussa sias griflas. Curdin scappa il pli spert pussaivel – il tigher al persequitescha. Suenter in pèr tschient meters è Curdin plaunsieu en flad. Il tigher al po tiers ed al sdrappa enturn cun sias tschattas... smatga ad el sin il nas e di riend: «Ti es londervi!»

***

Dus lumpazis vesan che giuvens spus vegnan or da baselgia.

Sinaquai scutina in: «Quests tement jau uss gist!»

El curra vers els e cloma: «Mamma, mamma, tge fas ti qua? Ma cumpras in glatsch?»

***

Pertge han las giraffas culiezs uschè lungs?

– Perquai ch’ellas na pon betg star ora la spizza da lur pes.

***

«Mes conscolar che sesa sper mai fa mintga damaun gimnastica: avrir ils egls, serrar ils egls, avrir ils egls, serrar ils egls.»

***

Il giast en il restaurant en il liber ristga strusch da mangiar, perquai ch’il chaun da la chasa è sa postà davant sia maisa ed al smanatscha cun mussar ils dents. La finala dumonda il giast il camarier: «Tge ha l’animal pomai?»

Il camarier al respunda: «Ah, jau ves: Vus mangiais or da ses plat preferì.»

***

Pertge cumpran uffants insumma glatschs?

– Perquai ch’els n’als survegnan betg gratuitamain!

***

Dus tgiradents van a spass tras il guaud. Tuttenina passa in erizun sper els vi. Qua di in dals tgiradents a l’auter: «Savevas ti ch’igl ha qua in bus?»

***

Tumasch vegn tut agità e memia tard a scola: «Signur scolast, rubadurs han assaglì mai!»

Il scolast surri: «E lura, tge han els engulà?»

«Dieus saja ludà, mo il carnet cun ils pensums!»

***

La mamma di a Sandra: «Mes char uffant, plaunsieu stos ti vegnir creschida!»

Sandra excloma: «Vegnir creschida? Jau fatsch bleras tuppadads, ma betg tuttas!»

***

«Mes chaun fa adina chatscha sin persunas cun velo», planscha signur Schmed.

Dunna Meier al respunda: «Ma, alura prendai simplamain davent ad el il velo!»

***

Martin fa uraziun: «Char Segner, ti sas gea far tut, perquai fa da Ruma la chapitala da la Frantscha, pertge che quai hai jau scrit oz en il test da geografia.»

Indicaziuns bibliograficas

Diversas funtaunas. Sgnoccas 3. Tut ils dretgs d’autur(a) / chasa editura resalvads. Ediziun epub: www.chattà.ch (2018).